Mestské zastupiteľstvo v Košiciach uznesením č. 583 na svojom  XVI. rokovaní                   dňa 15. apríla 2013  podľa § 6 zákona č. 369/1990 Zb. o obecnom zriadení v znení neskorších predpisov, § 10 ods. 3 písm. b) zákona č. 401/1990 Zb. o meste Košice v znení neskorších predpisov a zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov ustanovuje:

Všeobecne záväzné nariadenie mesta Košice 
č. 138
o poskytnutí finančných prostriedkov na mzdy a prevádzku základným umeleckým školám, jazykovým školám, materským školám a školským zariadeniam

§ 1
 Predmet

Toto všeobecne záväzné nariadenie (ďalej len „nariadenie“) určuje
a)	podrobnosti financovania základných umeleckých škôl, jazykových škôl, materských škôl a školských zariadení, spôsob podávania žiadosti a lehotu na predloženie údajov, potrebných k  financovaniu základných umeleckých škôl, jazykových škôl, materských škôl a školských zariadení,1) 
b)	výšku finančných prostriedkov určených na mzdy a prevádzku na žiaka základnej umeleckej školy, poslucháča jazykovej školy, dieťa materskej školy alebo školského zariadenia,)
c)	účel použitia poskytnutých finančných prostriedkov zriaďovateľovi cirkevnej a súkromnej základnej umeleckej školy, zriaďovateľovi cirkevnej a súkromnej jazykovej školy, zriaďovateľovi cirkevnej a súkromnej materskej školy, zriaďovateľovi cirkevného a súkromného školského zariadenia,
d)	podmienky vyúčtovania finančných prostriedkov poskytnutých zriaďovateľovi cirkevnej a súkromnej základnej umeleckej školy, zriaďovateľovi cirkevnej a súkromnej jazykovej školy, zriaďovateľovi cirkevnej a súkromnej materskej školy a zriaďovateľovi cirkevného a súkromného školského zariadenia.

§ 2 
Príjemca finančných prostriedkov

(1) Finančné prostriedky podľa tohto nariadenia je možné poskytnúť
a) základnej umeleckej škole, jazykovej škole, materskej škole a školskému zariadeniu, ktorého zriaďovateľom je mesto Košice a mestské časti mesta Košice,
b)	zriaďovateľovi súkromnej základnej umeleckej školy, súkromnej jazykovej školy,  súkromnej materskej školy alebo súkromného školského zariadenia, ktoré sú zriadené na území mesta Košice,
c)	zriaďovateľovi cirkevnej základnej umeleckej školy, cirkevnej jazykovej školy, cirkevnej materskej školy alebo cirkevného školského zariadenia, ktoré sú zriadené na území mesta Košice (ďalej len „príjemca“).

(2) Pre poskytnutie finančných prostriedkov musí príjemca podľa ods. 1 písm. b) a c) pre cirkevné alebo súkromné základné umelecké školy, cirkevné alebo súkromné jazykové školy, cirkevné alebo súkromné materské školy a cirkevné alebo súkromné školské zariadenia spĺňať nasledujúce podmienky
a)   ich sídlo je na území mesta Košice,
b)	sú zaradené v sieti škôl a školských zariadení SR,
c)	majú zriaďovaciu listinu, vydanú zriaďovateľom po zaradení do siete škôl a školských zariadení SR,
d)	navštevujú ich žiaci, poslucháči a deti do 15 rokov veku.

§ 3
 Podrobnosti financovania

Mesto Košice poskytne finančné prostriedky na mzdy a prevádzku   
a)	na žiakov základnej umeleckej školy v príslušnom kalendárnom roku podľa počtu žiakov v individuálnej a skupinovej forme vyučovania podľa stavu k 15. septembru predchádzajúceho kalendárneho roka, 
b)	na deti materskej školy podľa počtu detí prijatých do materskej školy podľa stavu k 15. septembru predchádzajúceho kalendárneho roka, 
c)	na deti materskej školy pre deti so špeciálnymi výchovno-vzdelávacími potrebami podľa počtu detí prijatých do materskej školy pre deti so špeciálnymi výchovno-vzdelávacími potrebami podľa stavu k 15. septembru predchádzajúceho kalendárneho roka, 
d)	na deti školského klubu detí podľa počtu detí prijatých do školského klubu detí zo základných škôl zriadených na území mesta Košice podľa stavu k 15. septembru predchádzajúceho kalendárneho roka,
e)	na deti školského klubu detí pri základnej škole pre žiakov so špeciálnymi výchovno- vzdelávacími potrebami podľa počtu detí prijatých do školského klubu detí pri základnej škole pre žiakov so špeciálnymi výchovno-vzdelávacími potrebami podľa stavu k 15. septembru predchádzajúceho kalendárneho roka, 
f)	na stravovanie žiakov základnej školy, základnej školy pre žiakov so špeciálnymi výchovno-vzdelávacími potrebami, 5-ročného gymnázia a 8-ročného gymnázia v zriaďovateľskej pôsobnosti mesta, štátom uznanej cirkvi alebo náboženskej spoločnosti a inej právnickej osoby alebo fyzickej osoby so sídlom na území mesta Košice podľa počtu všetkých žiakov školy, v neštátnych školách podľa počtu žiakov vo veku do dovŕšenia 15 rokov podľa stavu k 15. septembru predchádzajúceho kalendárneho roka,
g)	na stravovanie žiakov základnej školy, základnej školy pre žiakov so špeciálnymi výchovno-vzdelávacími potrebami v zriaďovateľskej pôsobnosti Obvodného úradu Košice podľa počtu všetkých žiakov základnej školy a základnej školy pre žiakov so špeciálnymi výchovno-vzdelávacími potrebami, ak pri škole nie je zriadené zariadenie školského stravovania a žiaci sa stravujú v zariadení školského stravovania v zriaďovateľskej pôsobnosti mesta Košice, štátom uznanej cirkvi alebo náboženskej spoločnosti a inej právnickej osoby alebo fyzickej osoby so sídlom na území mesta Košice podľa stavu k 15. septembru predchádzajúceho kalendárneho roka,
h)	na poslucháča jazykovej školy v príslušnom kalendárnom roku podľa počtu poslucháčov podľa stavu k 15. septembru predchádzajúceho kalendárneho roka, 
i)	na deti neštátneho centra pedagogicko-psychologického poradenstva a prevencie podľa počtu detí centra pedagogicko-psychologického poradenstva a prevencie, ktorým boli poskytnuté služby v predchádzajúcom školskom roku, v novovzniknutých neštátnych centrách pedagogicko-psychologického poradenstva a prevencie podľa počtu detí prijatých do centra pedagogicko-psychologického poradenstva a prevencie podľa stavu k 15. septembru predchádzajúceho kalendárneho roka,
j)	na deti neštátneho centra špeciálno-pedagogického poradenstva podľa počtu detí v centre špeciálno-pedagogického poradenstva, ktorým boli poskytnuté služby v predchádzajúcom školskom roku, v novovzniknutých neštátnych centrách špeciálno-pedagogického poradenstva podľa počtu detí prijatých do centra špeciálno-pedagogického poradenstva podľa stavu k 15. septembru predchádzajúceho kalendárneho roka,
k)	na deti centra voľného času podľa počtu detí s trvalým pobytom na území mesta Košice prijatých do jedného centra voľného času podľa stavu k 15. septembru predchádzajúceho kalendárneho roka. 

§ 4
 Žiadosť o poskytnutie finančných prostriedkov
 
(1) Príjemcovi podľa § 2 ods. 1 písm. b) a c) sa pridelí dotácia na základe písomnej žiadosti.)

(2) Termín podania písomných žiadostí je 15. október kalendárneho roka, ktorý predchádza kalendárnemu roku, na ktorý sa má dotácia poskytnúť.

(3) Príjemca podľa § 2 ods. 1 písm. b) a c) je povinný k žiadosti predložiť
a)	kópiu dokladu o zaradení cirkevnej alebo súkromnej základnej umeleckej školy, cirkevnej alebo súkromnej jazykovej školy, cirkevnej alebo súkromnej materskej školy, cirkevného alebo súkromného školského zariadenia do siete škôl a školských zariadení SR,
b)	kópiu dokladu o zriadení cirkevnej alebo súkromnej základnej umeleckej školy, cirkevnej alebo súkromnej jazykovej školy, cirkevnej alebo súkromnej materskej školy, cirkevného alebo súkromného školského zariadenia (zriaďovaciu listinu),
c)	kópiu dokladu o pridelení IČO,
d)	číslo účtu a uvedenie peňažného ústavu, v ktorom je vedený účet príjemcu pre účely dotácie – kópiu formulára o zriadení účtu,
e)	zoznam vydaných rozhodnutí o prijatí detí, žiakov a poslucháčov do cirkevnej alebo súkromnej materskej školy, základnej umeleckej školy, jazykovej školy, školského klubu detí a centra voľného času k 15. septembru predchádzajúceho kalendárneho roka        podľa prílohy č. 1 tohto nariadenia, 
f)	školské štatistické výkazy o činnosti konkrétnej školy alebo školského zariadenia        podľa zoznamu v prílohe č. 2 tohto nariadenia.

(4) Pri žiadosti o poskytnutie finančných prostriedkov na kalendárny rok je príjemca podľa § 2 ods. 1 písm. b) a c) v prípade prvej žiadosti o poskytnutie finančných prostriedkov povinný predložiť údaje podľa ods. 3 písm. a) až f) tohto ustanovenia a pri žiadosti o poskytnutie finančných prostriedkov na ďalší kalendárny rok je príjemca povinný predložiť  údaje podľa ods. 3 písm. e) a f) tohto ustanovenia pre príslušný kalendárny rok v lehote najneskôr do 15. októbra  kalendárneho roka, ktorý predchádza kalendárnemu roku, na ktorý sa má dotácia poskytnúť.1)

(5) V prípade, že dôjde k zmene v údajoch alebo v predložených dokladoch k žiadosti o poskytnutie finančných prostriedkov, je príjemca povinný predmetnú zmenu v údajoch bezodkladne oznámiť mestu Košice a predložiť príslušné nové doklady. 
§ 5 
Výška finančných prostriedkov a ich poskytnutie

(1) Priemerná výška finančných prostriedkov na prevádzku a mzdy na žiaka základnej umeleckej školy, poslucháča jazykovej školy, dieťa materskej školy a dieťa školského zariadenia so sídlom na území mesta Košice na príslušný kalendárny rok je pre školy a školské zariadenia v zriaďovateľskej pôsobnosti mesta Košice určená v prílohe č. 3.

(2) Výška finančných prostriedkov na prevádzku a mzdy na žiaka základnej umeleckej školy, poslucháča jazykovej školy, dieťa materskej školy a dieťa školského zariadenia so sídlom na území mesta Košice na príslušný kalendárny rok je pre školy a školské zariadenia v zriaďovateľskej pôsobnosti štátom uznanej cirkvi alebo náboženskej spoločnosti a inej právnickej osoby alebo fyzickej osoby určená v prílohe č. 4. 

(3) Celkovú výšku finančných prostriedkov poskytnutých príjemcovi na kalendárny rok mesto Košice písomne oznámi do 31. januára príslušného kalendárneho roka.) V prípade rozpočtového provizória mesto Košice postupuje v súlade s osobitným predpisom.)

(4) Finančné prostriedky podľa odseku 3 poskytne mesto Košice príjemcovi mesačne najneskôr posledný deň v príslušnom kalendárnom mesiaci.

(5) Mesto Košice má právo v priebehu kalendárneho roka upraviť výšku poskytnutých finančných prostriedkov v prípade zmeny tohto nariadenia. Úpravu výšky finančných prostriedkov mesto Košice oznámi príjemcovi písomne najneskôr do 15 dní od nadobudnutia účinnosti nového nariadenia.

§ 6
 Účel a použitie finančných prostriedkov príjemcovi

(1) Poskytnutie a použitie finančných prostriedkov príjemcovi podľa § 2 ods. 1 písm. b) a c) je účelovo určené na financovanie bežných výdavkov na mzdy a prevádzku cirkevnej alebo súkromnej základnej umeleckej školy, cirkevnej alebo súkromnej jazykovej školy, cirkevnej alebo súkromnej materskej školy, cirkevného alebo súkromného školského zariadenia.

(2) Príjemca podľa § 2 ods. 1 písm. b) a c) je povinný poskytnuté finančné prostriedky použiť do 31. decembra príslušného kalendárneho roka v rozsahu a na účel určený v odseku 1.

(3) Príjemca podľa § 2 ods. 1 písm. b) a c) je povinný zachovávať hospodárnosť, efektívnosť a účinnosť použitia poskytnutých finančných prostriedkov v súlade s osobitnými predpismi.5)

§ 7 
Vyúčtovanie finančných prostriedkov

(1)	Príjemca je povinný vykonať vyúčtovanie poskytnutých finančných prostriedkov a predložiť ho mestu Košice v termíne do 10. januára nasledujúceho kalendárneho roku. 

(2)	Finančné prostriedky nepoužité do 31. decembra príslušného kalendárneho roka je príjemca povinný vrátiť mestu Košice bez zbytočného odkladu najneskôr do 20. januára nasledujúceho kalendárneho roka s príslušným avízom.

(3)	Ak príjemca skončí činnosť (zánik alebo zastavenie resp. dlhodobé prerušenie) je povinný poskytnuté finančné prostriedky ku dňu skončenia činnosti vyúčtovať a odviesť nevyčerpané finančné prostriedky na účet mesta Košice najneskôr do 60 dní od skončenia činnosti.

§ 8 
Zrušovacie ustanovenie

Zrušuje sa Všeobecne záväzné nariadenie mesta Košice č. 112 o dotáciách na prevádzku a mzdy na žiaka základnej umeleckej školy, poslucháča jazykovej školy, dieťa materskej školy a dieťa školského zariadenia (nariadenie o dotáciách na prevádzku a mzdy) schválené uznesením Mestského  zastupiteľstva v Košiciach č. 1011/2009 v znení zmien a doplnkov schválených uznesením Mestského  zastupiteľstva v Košiciach č. 226/2012.

§ 9
 Účinnosť

Toto nariadenie nadobúda účinnosť 15. dňom od zverejnenia na úradnej tabuli mesta Košice.

MUDr. Richard Raši, PhD., MPH
primátor mesta Košice

Zverejnené: 18.4.2013
Účinné: 3.5.2013
_______________________
5)	§ 19 ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, § 2 ods. 2 písm. k) až m) zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov a zákon č. 25/2006 Z. z. o verejnom obstarávaní v znení neskorších predpisov.

Príloha č. 1
																														k všeobecne záväznému nariadeniu mesta
												Košice č. 138

Zoznam vydaných rozhodnutí o prijatí detí, žiakov a poslucháčov
 do materskej školy, základnej umeleckej školy, jazykovej školy, školského klubu detí a centra voľného času k 15.9. 20..

Zriaďovateľ: (názov, adresa)

Škola, školské zariadenie: (názov, adresa)

P. č.	Meno	Priezvisko	Dátum narodenia	Trvalé bydlisko	Číslo rozhodnutia	Názov krúžku, ktorý žiak navštevuje (v prípade CVČ)	
				Ulica	č. p.	Obec	PSČ			

										

										

Spracoval:					
V .....................dňa......................

Podpis a pečiatka štatutárneho orgánu školy, školského zariadenia

							Podpis a pečiatka štatutárneho orgánu zriaďovateľa školy, školského zariadenia

Príloha č. 2
k všeobecne záväznému nariadeniu mesta 
Košice č. 138

Zoznam školských štatistických výkazov typu Škol (MŠVVŠ SR) o činnosti školy alebo školského zariadenia

1. Škol (MŠVVŠ SR) 1 - 01 Výkaz o materskej škole

2. Škol (MŠVVŠ SR) 2 - 01 Výkaz o strednej škole

3. Škol (MŠVVŠ SR) 3 - 01 Výkaz o základnej škole

4. Škol (MŠVVŠ SR) 4 - 01 Výkaz o materskej škole a základnej škole pre deti a žiakov so špeciálnymi výchovno-vzdelávacími potrebami

5. Škol (MŠVVŠ SR) 5 – 01 Výkaz o školských zariadeniach výchovného poradenstva a prevencie

6. Škol (MŠVVŠ SR) 15 - 01 Výkaz o zariadení pre voľný čas a záujmovú činnosť

7. Škol (MŠVVŠ SR) 17 - 01 Výkaz o zariadení školského stravovania

8. Škol (MŠVVŠ SR) 18 – 01 Výkaz o jazykovej škole

9. Škol (MŠVVŠ SR) 24 – 01 Výkaz o základnej umeleckej škole

10. Škol (MŠVVŠ SR) 40 - 01  Výkaz o počte žiakov ZUŠ, detí MŠ a ŠZ a poslucháčov jazykových škôl v územnej pôsobnosti obce

Príloha č. 3
k všeobecne záväznému nariadeniu mesta 
Košice č. 138

Priemerná výška finančných prostriedkov na mzdy a prevádzku na žiaka základnej umeleckej školy, poslucháča jazykovej školy, dieťa materskej školy a dieťa školského zariadenia  na rok 2013 v zriaďovateľskej pôsobnosti mesta Košice

P. č.	Druh školy, školského zariadenia	Priemerná výška finančných prostriedkov na  mzdy a prevádzku na žiaka základnej umeleckej školy, poslucháča jazykovej školy, dieťa materskej školy a dieťa školského zariadenia v zriaďovateľskej pôsobnosti mesta Košice	
1.	Žiak základnej umeleckej školy- individuálna forma	660,06 €	
2.	Žiak základnej umeleckej školy - skupinová forma	405,30 €	
3.	Dieťa materskej školy 	1 580,67 €	
4.	Dieťa školského klubu detí	283,99 €	
5.	Dieťa centra voľného času	63,69 €	
6.	Poslucháč jazykovej školy	28,95 €	
7.	Potenciálny stravník- žiak základnej školy	104,22 €	

Príloha č. 4
k všeobecne záväznému nariadeniu mesta 
Košice č. 138

Výška finančných prostriedkov na mzdy a prevádzku na žiaka základnej umeleckej školy, poslucháča jazykovej školy, dieťa materskej školy a dieťa školského zariadenia  na rok 2013 v zriaďovateľskej pôsobnosti štátom uznanej cirkvi alebo náboženskej spoločnosti a inej právnickej osoby alebo fyzickej osoby

P. č.	Druh školy, školského zariadenia	Výška finančných prostriedkov na  mzdy a prevádzku na žiaka základnej umeleckej školy, poslucháča jazykovej školy, dieťa materskej školy a dieťa školského zariadenia v zriaďovateľskej pôsobnosti štátom uznanej cirkvi alebo náboženskej spoločnosti	Výška finančných prostriedkov na  mzdy a prevádzku na žiaka základnej umeleckej školy, poslucháča jazykovej školy, dieťa materskej školy a dieťa školského zariadenia v zriaďovateľskej pôsobnosti inej právnickej osoby alebo fyzickej osoby	
1.	Žiak základnej umeleckej školy- individuálna forma		580,85 €	
2.	Žiak základnej umeleckej školy- skupinová forma		356,66 €	
3.	Dieťa materskej školy 	1390,99 €	1390,99 €	
4.	Dieťa školského klubu detí	249,91 €	249,91 €	
5.	Dieťa centra voľného času	63,69 €	63,69 €	
6.	Potenciálny stravník- žiak základnej školy, základnej školy pre žiakov so špeciálnymi výchovno-vzdelávacími potrebami a gymnázia 	91,71 €	91,71 €	
7.	Potenciálny stravník– žiak základnej školy pre žiakov so špeciálnymi výchovno-vzdelávacími potrebami zriadenej Obvodným úradom Košice, ak pri škole nie je zriadené zariadenie školského stravovania a žiaci sa stravujú v zariadení školského stravovania v zriaďovateľskej pôsobnosti mesta Košice, štátom uznanej cirkvi alebo náboženskej spoločnosti a inej právnickej osoby alebo fyzickej osoby so sídlom            na území mesta Košice	91,71 €		
8.	Dieťa materskej školy pre deti so špeciálnymi výchovno-vzdelávacími potrebami 		3 474,93 €	
9.	Dieťa školského klubu pri základnej škole so špeciálnymi výchovno- vzdelávacími potrebami		672,57 €	
10.	Dieťa v centre pedagogicko-psychologického poradenstva a prevencie		10,19 €	
11.	Dieťa v centre špeciálno-pedagogického poradenstva
		101,90 €	
12.	Poslucháč jazykovej školy	25,48 €